《上龙门滩同卢原父》
明代·李云龙

西江流浩浩，日落水逾碧。清溪与翠岫，上下同一色。

芦林闻雁声，石濑抛鱼尺。过橹荡流文，龙鳞细如织。

行行到龙门，水落石罅窄。疾风驱奔雷，飞湍□裂帛。

万弩射不回，缆绝篙无力。我舟若怒马，蹄啮不受勒。

青山前揖人，欲往不可即。幸有盈尊酒，与子消永夕。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。